यदि आपको लगता है कि स़िर्फ महिलाएं ही घर के काम अच्छी तरह कर सकती हैं, तो आप ग़लत हैं. कई पुरुष भी घर के कामों में माहिर होते हैं. घर की साफ़-साफ़ाई से लेकर, खाना बनाना, किराने का सामान ख़रीदना, बच्चों का होमवर्क कराना… ये घर का हर काम बड़े ही चाव से करते हैं. अच्छी बात ये है कि वर्किंग वुमन की बढ़ती संख्या के कारण पुरुषों का घर में काम करना अब किसी को अखरता भी नहीं है. कॉल सेंटर में कार्यरत रोमा कहती हैं, मेरी नाइट शिफ्ट होने के कारण मैं दिन में सो जाती हूं. मेरे पति मेरी गैरहाजिरी में घर का पूरा काम करते हैं. हमारे बीच ऐसा कुछ नहीं है कि ये काम पुरुष का है और ये काम महिला का. हम दोनों वर्किंग हैं और मिलकर घर का हर काम करते हैं.